# Iannik Kokard

| ◄ Mari ar C’habitenn | Iannik Kokard | Ar plac’h hi daou bried ► |
Iannik Kokard a Blouilliau, Braoa mab kouer ’ zo er vro, Ar pabor euz ann holl baotred, Kalonik ann demezelled.
 Pa ’z ee Iann Kokard d’all Lew-dreaz, Ar merc’hed koant ’lamme e-meaz, Ann eill d’eben a lavare : — Iannik Kokard ’ zo vont aze ! —
 — Iannik Kokard ’n euz lavaret Er ber, d’he dut, p’eo arruet : — Ma zad, ma mamm, mar veoc’h kontant, Me eureujfe ur plac’hik koant,
 Me eureujfe Mari Tili, Ur madou-braz ’ roër gant-hi ; Reï ’ reur d’ez-hi seiz komanant, Ha leiz ar bouezell a arc’hant ;
Leiz ar veol-vraz a neud-gwenn, Ur c’harr houarnet hag un denn ! — Ar C’hokard-koz a lavare D’he vab Iannik, eno neuze :
 — Mari Tili n’ho pezo ket, Rag dac’h ha dimp ’ ve rebechet ; Dac’h-c’hui ha dimp ’ ve rebechet, Rag ur gakouses ho pe bet ! —
 — Ma zad, ma mamm, da vihana, Ma lest da vont da bardona ; Ma lest da vont da bardona D’ar Folgoat, pe d’ Zantes-Anna. —
 — Mar et d’ar pardon d’ar Folgoat, Doue ra reï dac’h beaj-vad ! Doue ra reï dac’h beaj-vad, D’ho tud er ger kezelo mad ! —
Pa oa o tremenn Montroulez, Hag hen o kaout he Gakousez : — Iannik Kokard, ma c’harante, Na pelec’h et-c’hui er giz-ze ? —
 — Me ’ ia da bardon ar Folgoat, Dilour, diarc’henn, war ma zroad, — — Iannik Kokard, ma c’harante, Ma lest da vont ganec’h iwe,
 Da c’houlenn ’r c’hraz digant Doue Ma kouskfomp er memeuz gwele ; Kousket ’n ur memeuz gwelead, Debri er memeuz skudellad. —
 Euz a Vontroulez da Blouvorn, Ez int et ho daou dorn-euz-dorn. Mari Tili a lavare, Toul porz hi zad pa dremene :
 — Iannik keiz, gortoït un tamm, Ma ’z inn en ti da gaout ma mamm, Da c’houlenn ha ’ zo peadra Da rei d’imb hon daou da goania. —
 — Ma merc’hik, me am euz klewet Iannik Kokard ’ zo dimezet ; Pa vezo ouz taol o koanian, Ma merc’h, goulennit digant-han ;
Euz ma laro, mar eo kristenn, Roït d’ez-han he groaz-nouenn : Roït d’ez-han he groaz-nouenn, Un arched a bewar flankenn ! —
 — Iannik Kokart, ma c’harante, Anzaovit d’inn ar wirione ; Anzaovit d’inn ar wirione, Ha c’hui ’ c’h euz groeg ha bugale ? —
 — Ia, me ’m euz groeg ha bugale, Me garrie beza ’r ger gant-he. — — Iannik Kokard, ma c’harante, Evit ’r banne diganin-me ;
 Na roinn ket d’ac’h a winn-gwenn, Gant aouenn na zavfe d’ho penn ; Me diskenno dac’h gwin-kleret, Wit ma roï dac’h nerz da gerzet. —
P’ iee Iannik Kokard da vouit dour, Na ouie ket ez oa klanvour ; Na ouie ket ez oa klanvour, Ken a zellas ebars ann dour.
 Bars ar feuntenn dre ma selle, Gant al laournes e tispenne ! — Iannik Kokard a lavare D’he dad, d’he vamm, pa arrue :
 — Ma zad, ma mamm, mar am c’haret, Un ti-newez d’inn a zavfet ; Zavet-han d’inn en lez al lann, Tost d’ann hent a ia da Zant-Iann ;
 Grit ur prennestr en he bignon, Ma welinn ar prosession, Ar baniel braz a Blouilliau, O vont etrezeg sant Kado.
 Ar baniel braz tro ar vered, Hag a wes am euz-han douget ! Mar ’m euz-han douget lies-braz, N’hen douginn ken brema siouas ! —
 He dad he vamm a lavare D’Iannik Kokard eno neuze : — Iannik Kokard, d’in lavaret, Gant petra ez oc’h bet laouret ? —
— O eva gwinn, leiz ar werenn Digant ur plac’hik a garienn ; O eva gwinn ampouezonet Gant ur gakouses milliget. —
Mari Tili a lavare En Montroulez pa arrue : — Tric’houec’h kloarek am euz karet, Hag ho zric’houec’h am euz laouret ;
 Iannik Kokard, ann diwesa, Laka ma c’halon da ranna ! Ur strill-goad euz ma biz-bihan, A laourfe kant, koulz hag unan ! —
Dastummet gant P. Proux, en Plouigneau, lez Montroulez. — 1863.
Iannik Kokard a Blouilliau, Braoa païsan ’ zo er vro ; Bez’ eo roue ’r baïsanted, Kalonik ann demezelled.
 Iannik Kokard a lavare D’he dad, d’he vamm, un dez a oe : — Konje ’ choulennann da dimi, Da dimi da Vari Tili ;
 Da dimi da Vari Tili, Madou a-walc’h ’ roër gant-hi : Reï reur gant-hi peder buc’h leaz, Komansamant mad a diegez ;
 Ann dibab a der gomanant, Ha leiz ar boezel a arc’hant ; Reï a reur ur c’harr hag ann denn, Ha leiz un donel a neud-gwenn. —
 He dad, he vamm a lavare D’ho mab Iannik eno neuze : — Salv-ho-kraz, ma mab, na po ket Na hi na merc’h kakouz a-bed. —
Mari Tili a lavare, ’N ti ar C’hrokard koz p’arrue : — Roït d’in skabel d’azeza, Mar ben-me merc’h-kaer en ti-ma. —
 — Merc’h-kaer en ti-ma n’ vefet ket, Na c’hui na merc’h kakouz a-bed. — — Biskoaz n’ho po gwaz-kalounad, Wit laret kakouz euz ma zad ! —
Iannik Kokart a lavare D’he dad, d’he vamm, un dez a oe : — Ho konje, ma mamm ha ma zad, Da vont d’ar pardon d’ar Folgoat. —
 — Ia, ma mab, it-c’hui d’ar Folgoat, Hag it en kompagnunes-vad…… — . . . . . . . . . . . . . . . . . . . . . . . . . . . . . . . . . . . . . . . .
 Pa oa gant ann hent o vonet, Mari Tili ’n euz rankontret : — Iannik Kokard, d’in-me laret, Pelec’h ez et pe ez oc’h bet ? —
 — Me ia d’ar pardon d’ar Folgoat, Doue da reï d’in pardon mad ; Doue da reï d’in pardon mad, D’am zud er ger kezelo-mad ! —
 — Mari Tili a lavare, Bars en Plouvorn pa arrue : — Diskennit d’in gwinn da evan, Diskennit euz ho kwinn gwellan ;
 Ha diskennit d’in gwinn-kleret, ’R gwinn blij da galon ar merc’hed ! — ’N ur memeuz gwerenn ez evjont, ’N ur memeuz gwele e kouskjont……
P’ ee Iannik Kokard da vouit dour, Na ouie ket ez oa klanvour, Ken a deuaz da em zellet, E tispenne gant ar c’hlenved !
 Iannik Kokard a lavare Er ger, d’he vamm, pa arrue : — Dalet, ma mamm, ho tour kerc’het, En han’ Doue, n’evet-han ket.
Ha mar fellfe d’in-me laret, Me oar pelec’h ’on bet gwallet : Oc’h eva gwinn, ’r memeuz gwerenn Gant ur plac’hik koant a garienn ;
 Oc’h eva gwinn ’r memeuz gwerenn, Hag ur plac’h a oa kakousenn ! Ha ma karrfe ma mamm ma zad Reï d’in kant skoed hag ur marc’h mad,
 Me iafe da rivier Jourdenn, Lec’h ma ve gwellat al laourienn ; Lec’h m’oa hon Zalwer badezet, ’Zo remed euz a bep-klenved :
 Mar karet, ma mamm ha ma zad, Reï d’in kant skoed hag ur marc’h mad, Me ’ iafe da rivier Jourdenn, Lec’h ma ve gwellat al laourienn ? —
 — Da rivier Jourdenn n’iefet ket, Da lann ’r C’hlandi c’hui ’vo kasset ; C’hui ’vo kasset da lann ar c’hlan, War vord ann hent ’ ia da Zant-Iann. —
 — Mar ’ zavet un ti newez d’in, Hen zavet en lann ar C’hlandi, Ma welinn ar belerined O vont en miz maë d’ar Ieodet.
 Lakit ur prennestr ’n he bignon, ’Wit ma welinn ’r prosession ; Wit ma welinn ’r prosession En Plouilliau, dez ar pardon ;
 M’ welinn baniel-braz Plouilliau, (Me ’m euz-han douget a weziou !) Lakit ur prennestr ’n hi gostez, Wit ma welinn ar Gernewez ;
 Wit ma welinn ar Gernewez, Eno ema ma c’harantez. —
Mari Tili a lavare Er ger d’hi zad, pa arrue : — Tric’houec’h paotr iaouank ’m euz laouret, Iannik Kokard ann naontekvet ;
 Iannik Kokard, ann diveza, Laka ma c’halon da ranna ! Gant ul lomm goad ma biz-bihan, Me laourfe kant evel unan ! —
Kanet gant Mari Clec’h, boutaoueres-koad euz koad Beffou. — 1868.
* ↑ C’est St-Michel-en-Grève, à deux kilomètres du bourg de Ploumilliau.
* ↑ Cet aveu semble en contradiction avec la demande que Iannik fait au commencement à sa mère, de le laisser épouser Marie Tili, à moins qu’il ne se soit marié dans l’intervalle.